Nogle indbrudstyve var natten mellem lørdag og søndag på spil i Aalborg-bydelen Hasseris, hvor to indbrud fandt sted tæt på hinanden. Det er langt fra første gang, at politiet er kaldt ud til området. TV2 Nord har tidligere fortalt, at en indbrudsbølge har ramt bydelen. Denne gang blev politiet kaldt ud til Hasseris klokken 04:21, da en opmærksom nabo anede uråd og ringede 114. Fra sit eget hus kunne personen nemlig se, at nogle tyve var brudt ind hos naboen, som i øjeblikket er på ferie. Politiet sendte derfor et par patruljer ud til huset, som er beliggende på Mester Eriks Vej. - Da vi ankommer, bliver gerningsmændene skræmt væk og løber fra stedet. Umiddelbart kommer de ikke af sted med noget derudefra, siger vagtchef hos Nordjyllands Politi Thomas Ottesen. Knap en halv time senere var den så gal igen. Denne gang på Myrensvej. Her formoder politiet, at tyvene kom ind i huset med hjælp fra et koben. Stjal smykker Denne gang var tyvene imidlertid ikke alene, og da beboerne i huset hørte larm og stod op, valgte gerningsmændene at tage benene på nakken. De nåede dog at stjæle nogle smykker, som de fik med sig på vejen. - Vi har en mistanke om, at det er de samme gerningsmænd, som har fundet et nyt sted for at fortsætte deres forehavende, siger Thomas Ottesen, inden han oplyser, at det ikke er lykkes politiet at fange dem. - Der er et stort problem med indbrud omkring Hasseris-området. Hvis nogle har set noget, så vil vi selvfølgelig gerne høre nærmere, siger han, inden han slår fast, at politiet arbejder benhårdt på at få anholdt nogle personer i sagerne. Politiet kan kontaktes på 114. Trods stigende elpriser opfordrer Thomas Ottesen folk til at holde lys tændt, således indbrudstyvene ikke kommer hen til et helt mørklagt hjem.

Opsummering:
Politiet mistænker, at der godt kunne være en sammenhæng mellem to indbrud i Hasseris natten mellem lørdag og søndag.